钦定古今图书集成/明伦汇编/氏族典/第224卷 > 《廖用贤尚友录》 > 阳裕
## 钦定古今图书集成/明伦汇编/氏族典/第224卷 > 《廖用贤尚友录》 > 阳裕

按《晋书慕容皝载记》，“阳裕，字士伦，右北平无终人也。
少孤，兄弟皆早亡。单茕独立，刺史和演辟为主簿。王
浚领州，转治中从事，忌而不能任。石勒既克蓟城，裕
微服潜遁。时鲜卑单于段眷为晋骠骑大将军、辽西
公，雅好人物，虚心延裕。裕应之，拜郎中令、中军将军，
处上卿位，历事段氏五主，甚见尊重。段辽与皝相攻”，
裕谏，辽不从，出为燕郡太守。石季龙克令支，裕以郡
降，拜北平太守，征为尚书左丞。段辽之请迎于季龙
也，裕以左丞相领征东麻秋司马。秋款裕，为军人所
执，将诣皝。皝素闻裕名，即命释其囚，拜郎中令，迁大
将军左司马。性谦恭清俭，刚简慈笃，虽历居朝端，若
布衣之士。死年六十一。